Diari Oficial de la Generalitat Valenciana


Sumari del DOGV 6620, del 30-09-2011 (2011/9855)

RESOLUCIÓ de 6 de setembre de 2011, de la Direcció General d'Ordenació i Centres Docents de la Conselleria d'Educació, Formació i Ocupació, per la qual s'aprova el Pla General d'Actuació Anual (PGAA) de la Inspecció d'Educació per al curs 2011-2012.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6620

Data del DOGV
:   30-09-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/9855


Data del document
:   06-09-2011

Organisme emissor
:   Conselleria d'Educació, Formació i Ocupació

Tipus de document
:   Resolució

Descriptors 

:   * personal docent
    * legislació
    * formació en el lloc de treball
    * inspecció escolar
    * política educativa
    * centre d'ensenyament

RESOLUCIÓ de 6 de setembre de 2011, de la Direcció General d'Ordenació i Centres Docents de la Conselleria d'Educació, Formació i Ocupació, per la qual s'aprova el Pla General d'Actuació Anual (PGAA) de la Inspecció d'Educació per al curs 2011-2012. [2011/9855]  
La Inspecció d'Educació de la Comunitat Valenciana intervé en el sistema educatiu davall els principis de planificació i de competència professional. A partir de l'avaluació dels plans d'actuació dels servicis d'Inspecció Educativa de les direccions territorials, de l'anàlisi de les memòries realitzades pels esmentats servicis, així com de la memòria global de la Inspecció d'Educació de la Comunitat Valenciana, es disposa d'evidències i informació suficient per a revisar, ajustar i millorar la planificació de la Inspecció d'Educació i, sobretot, per a convindre i precisar el marc d'intervenció per al desenrotllament professional de l'exercici de la Inspecció.  
En este procés de millora i d'enriquiment, fruit de l'avaluació compartida que realitza la Inspecció d'Educació del seu treball en els centres escolars i en la seua pròpia organització, es fa necessari, com a factors rellevants per al correcte exercici professional de la Inspecció, consolidar el marc d'actuació que permeta intervindre en tots els centres d'una zona, atenent les seues necessitats i amb la profunditat necessària per a la consecució dels objectius en la millora dels rendiments escolars.  
  
En definitiva, tant la planificació de les actuacions com la intervenció professional de la Inspecció han de tindre present l'objectiu bàsic de millorar els resultats i rendiments escolars, indicadors principals que informen de la qualitat del sistema i que han d'orientar totes les actuacions de la Inspecció educativa.  
Fent ús de les competències de la Inspecció d'Educació, esta haurà de supervisar, assessorar i avaluar els centres educatius, els servicis, els programes i els professors per mitjà de la visita d'inspecció. La visita, per tant, tindrà la finalitat d'impulsar la millora dels processos d'ensenyança i aprenentatge, l'autonomia de l'organització, el funcionament i la gestió dels centres educatius, així com els rendiments i resultats escolars.  
La Llei Orgànica 2/2006, de 3 de maig, d'Educació, assenyala en l'article 148, punt 2, que correspon a l'administració pública competent, ordenar, regular i exercir la Inspecció educativa dins del respectiu àmbit territorial. De la mateixa manera, encomana a la Inspecció educativa les funcions que recull el títol VII, capítol II, per al desenrotllament de les quals resulta necessari establir un pla d'actuació que garantisca l'adequat compliment d'estes i promoga la millora de l'ensenyança.  
  
Este pla d'actuació s'haurà de concretar anualment a l'empara de l'article 7 del Decret 180/1992, de 10 de novembre, pel qual es regula l'organització i funcions de la Inspecció educativa, així com pel que assenyala el Decret 110/2010, de 23 de juliol, del Consell, pel qual s'adscriu a la conselleria competent en matèria d'educació la gestió del personal i dels llocs de treball de la Inspecció educativa de la Comunitat Valenciana. El Decret 98/2011, de 26 d'agost, del Consell de la Generalitat, pel qual s'aprova el Reglament Orgànic i Funcional de la Conselleria d'Educació, Formació i Ocupació, en el títol II, capítol II, de la Secretaria Autonòmica d'Educació, article 7, de la Direcció General d'Ordenació i Centres Docents, punt p), establix com una de les funcions d'este òrgan directiu la proposta de l'estructura i funcionament de la Inspecció educativa; així com la seua ordenació, planificació, organització i gestió.   
Per tot això, en la present resolució s'establixen els objectius generals del Pla d'Actuació de la Inspecció d'Educació per al curs 2011-2012, el seu marc d'intervenció en els centres educatius i les actuacions a realitzar en el mencionat període escolar. En la intervenció de la Inspecció d'Educació es desenrotllen, de manera integrada, actuacions prioritàries, específiques, habituals i incidentals.   
La mateixa autonomia i capacitat d'ajust als contextos i situacions pròpies, de la qual disposen els servicis d'Inspecció educativa de les direccions territorials d'Educació, requerix criteris i procediments per a l'elaboració i aprovació dels plans territorials d'actuació, que s'establixen en la present resolució. Este pla fa referència, també, a les característiques, modalitats i activitats de formació i actualització professional de la Inspecció educativa per a l'adequat desenrotllament de les seues actuacions, a més d'un calendari de planificació per a una correcta coordinació i realització d'estes, en la Inspecció d'Educació de les direccions territorials.  
En conseqüència, prèvia consulta a les direccions generals sobre actuacions relacionades amb assumptes de les seues competències respectives i a proposta de la Inspecció General d'Educació de la conselleria competent en matèria d'educació, resolc:  
Aprovar el Pla General d'Actuació Anual de la Inspecció d'Educació per al curs 2011-2012, que s'inclou com a annex I d'esta resolució.  
  
La Inspecció General d'Educació d'esta Direcció General d'Ordenació i Centres Docents adoptarà les mesures necessàries per a assegurar el millor compliment del Pla General d'Actuació Anual de la Inspecció d'Educació de la Comunitat Valenciana.  
  
València, 6 de setembre de 2011.- El director general d'Ordenació i Centres: Rafael Carbonell Peris.  
  
  
Annex I  
  
Pla General d'Actuació Anual (PGAA) de la Inspecció d'Educació de la Comunitat Valenciana per al curs 2011-2012  
  
Inclou les línies generals de treball i els criteris d'actuació de la Inspecció d'Educació, d'acord amb les prioritats establides per la Conselleria d'Educació, Formació i Ocupació, i conté els apartats següents:   
  
  
1. Objectius generals del Pla d'Actuació Anual de la Inspecció  
  
2. Actuacions de la Inspecció d'Educació  
2.1. Actuacions prioritàries  
2.2. Actuacions específiques per a la millora de la Inspecció  
2.3. Actuacions habituals  
2.4. Actuacions incidentals  
3. Plans territorials d'actuació  
4. Memòria anual de la Inspecció d'Educació de les direccions territorials  
5. Formació i actualització de la Inspecció d'Educació  
6. Memòria final anual de la Inspecció d'Educació de la Comunitat Valenciana  
7. Distribució temporal d'actuacions per al curs 2011-2012.  
  
1. Objectius generals del Pla d'Actuació Anual de la Inspecció  
  
S'establixen els següents objectius generals per al curs 2011-2012.  
  
1.1. Coordinar la intervenció de la Inspecció en els centres educatius i contribuir a la millora per mitjà de la visita a les aules i les corresponents reunions amb l'equip directiu i amb els òrgans col·legiats de govern i de coordinació docent en els aspectes considerats prioritaris per a este període.  
1.2. Consolidar la planificació de les actuacions de la Inspecció en els centres ajustant-la als distints contextos i amb la flexibilitat necessària que permeta abordar aquelles dimensions bàsiques que contribuïsquen a la millora del centre, a partir dels objectius marcats pels òrgans directius de la conselleria amb competències en matèria d'educació, així com pels resultats obtinguts a través de les avaluacions diagnòstiques realitzades en els centres.  
1.3. Millorar l'assessorament, l'avaluació i la supervisió dels centres assignats als inspectors, en funció de les actuacions prioritàries previstes. De la mateixa manera, avaluar i valorar els efectes en la millora dels centres al llarg de l'esmentat període.  
1.4. Impulsar la capacitat de coordinació dels equips de circumscripció, per a supervisar, avaluar i assessorar els centres escolars, programes i servicis.  
1.5. Escometre la planificació, el desenrotllament i l'avaluació de l'actuació prioritària i de les actuacions homologades que s'establixen en la present resolució, per mitjà d'una visió integrada de la intervenció en els centres, que redunde en la millora dels resultats i rendiments escolars, a través dels aspectes assenyalats com a prioritaris en el present pla.  
1.6. Facilitar l'arreplega de la informació que, com a conseqüència de la seua intervenció en els centres escolars, programes i servicis, la Inspecció educativa haja de tornar als centres escolars, traslladar a l'administració educativa o disposar d'esta per a fonamentar i donar rigor als informes o dictàmens que es deriven de les actuacions realitzades en la seua intervenció professional.  
1.7. Planificar i realitzar accions formatives dirigides a la reflexió sobre els diversos elements que integren el marc d'intervenció de la Inspecció educativa en els centres, amb especial referència a la visita a l'aula i al desenrotllament de les competències bàsiques en els processos d'ensenyança i aprenentatge.  
1.8. Assegurar un procés de formació i tutorització dels inspectors d'educació que realitzen este curs el seu període de pràctiques després d'haver superat els recentment conclosos processos selectius d'accés al cos d'inspectors d'educació.  
  
2. Actuacions de la Inspecció d'Educació durant el curs escolar 2011-2012  
Amb la finalitat de determinar més clarament les actuacions que formen part de la intervenció de la Inspecció d'Educació per al curs 2011-2012, una vegada definit el Pla General d'Actuació Anual (PGAA), la Inspecció d'Educació de les direccions territorials haurà d'incloure en els seus plans territorials d'actuació (PTA) les actuacions que s'indiquen a continuació:  
2.1. Actuacions prioritàries  
Tenen per objecte fixar l'atenció en aspectes bàsics de l'ensenyança i es definixen en relació amb els objectius prioritaris establits per la Conselleria d'Educació, Formació i Ocupació per a este període.  
  
Seran planificades i coordinades per la Inspecció General d'Educació, amb objectius, procediments, orientacions, instruments i indicadors per al seu desenrotllament.  
Estes actuacions donaran lloc als informes corresponents elaborats per la Inspecció d'Educació de les direccions territorials, que seran la base per a l'elaboració del dictamen final de la Inspecció General d'Educació.  
Este dictamen s'elevarà, finalitzat el curs escolar, al titular de la Direcció General d'Ordenació i Centres Docents.  
Per a este període, les actuacions prioritàries són:   
- Assegurar i millorar l'ensenyança i l'aprenentatge per competències.  
- Contribuir a la millora dels resultats escolars de l'alumnat, posant especial atenció en la minoració de les taxes de fracàs escolar i de l'abandó escolar prematur.  
- Control i reducció de l'absentisme escolar per mitjà de mesures i accions que impliquen la comunitat educativa en el seu conjunt.  
Estes actuacions s'inclouen en el Pla de Xoc contra el Fracàs Escolar que durà a cap la Conselleria d'Educació, Formació i Ocupació. Consistiran en la intervenció de la Inspecció d'Educació en els centres educatius per a assessorar, impulsar, avaluar i supervisar aquelles dimensions bàsiques d'estos que contribuïsquen a la millora dels aspectes assenyalats, optimitzant la seua organització i funcionament, així com la seua eficàcia i eficiència en l'ús dels mitjans i recursos amb què compten.  
Per al desenrotllament de tals actuacions i per a facilitar i orientar la planificació en la Inspecció d'Educació de les direccions territorials d'Educació, s'elaboraran per part de la Inspecció General d'Educació les corresponents instruccions, que establiran temps d'aplicació, legislació bàsica de revisió i protocols i informes a omplir, així com la base o aplicació informàtica necessària per al registre, magatzematge i tractament de les dades que genere cada visita o actuació.  
  
2.2. Actuacions específiques per a la millora de la Inspecció  
Estes actuacions tenen com a objecte la millora dels processos que desenrotlla la Inspecció educativa en l'exercici de les seues funcions. La seua planificació, coordinació i posada en marxa correspon a la Inspecció General d'Educació.  
Entre estes cal destacar per al curs 2011-2012 les següents:  
a. Aprofundir en la utilització de les noves tecnologies en les tasques de la Inspecció d'Educació en coordinació amb el departament de la Conselleria amb competència en la matèria.  
b. Actualitzar i ajustar l'organització i el funcionament de la Inspecció d'Educació al nou ROF de la Conselleria i a la situació generada per la resolució dels últims processos d'accés al cos d'inspectors d'educació i la borsa de treball subsegüent.  
c. Desenrotllar programes d'actualització i perfeccionament de la Inspecció d'Educació.   
d. Millorar els processos de col·laboració amb els diferents departaments de la Conselleria d'Educació, Formació i Ocupació, de manera que es garantisca la coordinació, la informació i l'ajust de funcions i competències més adequat.  
e. Tutoritzar i avaluar els inspectors d'educació que realitzen la fase de pràctiques prevista en les ordes de convocatòria d'accés a la Inspecció.  
2.3. Actuacions habituals  
Són aquelles que ha de realitzar la Inspecció d'Educació de les direccions territorials d'Educació amb caràcter anual o periòdic. Són actuacions inherents al mateix desenrotllament del sistema educatiu i que la Inspecció ha de dur a terme invariablement tots els anys.   
La planificació, així com els seus procediments i instruments, podrà ser establida per la Inspecció General d'Educació o per la mateixa Inspecció d'Educació de les direccions territorials, tenint en compte, si és el cas, el que disposen les instruccions que la Direcció General d'Ordenació i Centres Docents establisca per al desenrotllament del Pla General d'Actuació Anual.  
En el punt 7 d'esta resolució s'expressen les actuacions habituals a realitzar durant el curs 2011-2012, amb expressió de l'òrgan directiu responsable en cada cas i la distribució temporal prevista.  
2.4. Actuacions incidentals  
La Inspecció d'Educació intervé en multitud de situacions i tasques, de caràcter incidental i de difícil previsió que es caracteritzen per la seua urgència i immediatesa, bé siga per emissió d'informes requerits per la normativa o per la supervisió del funcionament correcte dels centres docents, així com en aquelles col·laboracions o suports a les gestions de la Direcció Territorial d'Educació, Formació i Treball i altres òrgans de l'administració.  
  
3. Plans territorials d'actuació de la Inspecció d'Educació de les direccions territorials d'Educació (PTA)  
Cada territorial ha d'elaborar un pla territorial d'actuació de la Inspecció. Este pla haurà de ser remés a la Inspecció General d'Educació abans del 30 d'octubre de 2011 i s'ajustarà a l'esquema següent:  
  
- Objectius.  
- Desenrotllament de les actuacions. Indicant el/la responsable de cada una, així com la seua distribució temporal.  
- Organització territorial.  
- Assignació d'inspectors a les distintes circumscripcions.  
- Centres i servicis assignats a cada inspector.  
- Assignació de dies de guàrdia i atenció al públic per inspectors i circumscripcions.  
- Calendari de reunions de coordinació interna.  
- Mecanismes de seguiment i avaluació del Pla Territorial d'Actuació.  
  
4. La memòria anual de la Inspecció d'Educació de les direccions territorials  
La memòria anual de la Inspecció d'Educació de les direccions territorials és un instrument que pretén donar compte als òrgans competents del treball realitzat per la Inspecció i elevar informació rellevant sobre el funcionament dels centres escolars que inclourà, si és el cas, propostes d'actuació i millora per a la seua consideració per part dels òrgans de l'administració que corresponga.  
La memòria anual de la Inspecció valorarà els elements fonamentals dels plans territorials d'actuació, així com el funcionament de les estructures organitzatives de la Inspecció d'Educació de les direccions territorials.  
La memòria anual de la Inspecció d'Educació de les direccions territorials es remetrà a la direcció de la Inspecció General d'Educació per al seu trasllat a la Direcció General d'Ordenació i Centres Docents, en la tercera setmana del mes de juliol de 2012.  
El contingut de la memòria inclourà almenys els apartats següents:  
  
4.1. Direcció del servici territorial  
Nombre, temes tractats, acords aconseguits, valoració general, dificultats trobades i propostes de millora respecte a:  
Les reunions celebrades amb els òrgans directius de l'administració educativa.   
Les reunions dutes a terme amb els inspectors coordinadors de circumscripció.  
Les reunions celebrades amb els inspectors d'educació.  
Funcionament, acords aconseguits i valoració general respecte als grups de treball o comissions territorials, indicant, si és el cas, components, objectius plantejats, (aconseguits i no aconseguits), dificultats i propostes de millora.  
4.2. Circumscripcions  
Nombre, temes tractats, acords aconseguits, valoració general, dificultats trobades i propostes de millora respecte a les reunions de circumscripció.  
4.3. Avaluació de cada un dels apartats previstos en pla territorial d'actuació  
  
5. La memòria de la Inspecció d'Educació de la Comunitat Valenciana  
La Inspecció General d'Educació, amb la col·laboració i participació de la Inspecció d'Educació de les direccions territorials d'Educació, elaborarà la memòria final anual, en la qual s'expressarà la valoració global del treball realitzat per la Inspecció d'Educació de la Comunitat Valenciana en compliment del Pla General d'Actuació Anual.  
  
Serà informada en la reunió que l'inspector general d'Educació convoque a este efecte i en la qual estaran presents els tres inspectors caps territorials de la Inspecció d'Educació, així com els inspectors adscrits a la Inspecció General d'Educació, en la qual podran formular-se les millores que resulten convenients per a la seua inclusió, si és procedent, en el pròxim Pla General d'Actuació Anual i en els plans territorials d'actuació, establint-se així un model de millora contínua en el funcionament de la Inspecció d'Educació.  
  
6. Formació i actualització de la Inspecció educativa 2011-2012  
  
El perfeccionament professional i l'actualització en l'exercici de les seues funcions de la Inspecció d'Educació resulten imprescindibles per a aconseguir un acceptable grau d'eficàcia en el desenrotllament de les actuacions reflectides en el present pla d'actuació. Per això es fa necessari elaborar un Pla de Formació i Actualització de la Inspecció d'Educació per al curs 2011-2012 centrat preferentment en les temàtiques relacionades amb les actuacions prioritàries i específiques. Així es duran a terme les següents:  
- Curs de formació en l'ensenyança, aprenentatge i avaluació a través de les competències bàsiques.  
- Curs de formació en l'elaboració de plans de millora per part dels centres educatius a la llum dels resultats obtinguts en l'avaluació diagnòstica i altres indicadors.  
- Jornades formatives de la Inspecció d'Educació centrades en la minoració del fracàs escolar, control de l'absentisme i prevenció de l'abandó escolar prematur.   
- Programa de Formació INICIAR-2: inspectors de nova incorporació, coneixements, informació, assessorament i recursos i consolidació de la figura del tutor formatiu i integrant-lo, si és el cas, en la fase de pràctiques dels inspectors que han superat els processos selectius d'accés al cos d'inspectors d'educació.  
- Programa de formació, ajustat a les necessitats i propostes de la Inspecció d'Educació de les direccions territorials.  
- Participació en grups de treball i/o seminaris, amb l'assessorament d'experts i la col·laboració del Servici de Formació del Professorat, a través dels corresponents CEFIRE. Així com el reconeixement i foment de l'organització i posada en marxa de seminaris i grups de treball permanents amb equips directius de l'àrea d'intervenció de l'inspector de zona.  
  
7. Distribució temporal d'actuacions de la Inspecció d'Educació per al curs 2011-2012  
  
  
\*elecció aleatòria de centres  
  
Visita  
SÍ: Indica que requerix visita de l'inspector/a   
NO: no requerix visita, s'haurà d'autoritzar si es considera necessària per part de l'inspector/a  
  
Sigles utilitzades  
SAE: Secretaria Autonòmica d'Educació  
DT: Direcció Territorial d'Educació  
IG: Inspecció General d'Educació  
IT: Inspecció Territorial d'Educació  
DGOiCD: Direcció General d'Ordenació i Centres Docents  
DGFCP: Direcció General de Formació i Qualificació Professional  
DGEiC: Direcció General d'Educació i Qualitat Educativa  
SDGP: Subdirecció General de Personal  
DGEICiFP: Direcció General d'Avaluació, Innovació, Qualitat i Formació Professional  
SDGIT: Subdirecció General d'Innovació Tecnològica